LV Eiropas Savienības Oficiālais Vēstnesis C 129/17

Paziņojums par termiņa beigu pārskata sākšanu attiecībā uz antidempinga pasākumiem, kurus piemēro Ķīnas Tautas Republikas, Krievijas Federācijas un Ukrainas izcelsmes silīcija karbīda importam, un starpposma pārskata sākšanu attiecībā uz antidempinga pasākumiem, kurus piemēro Krievijas Federācijas izcelsmes silīcija karbīda importam

(2005/C 129/04)

Pēc tam, kad tika publicēts paziņojums par Ķīnas Tautas Republikas, Krievijas Federācijas un Ukrainas (“attiecīgās valstis”) izcelsmes silīcija karbīda importam noteikto spēkā esošo antidempinga pasākumu gaidāmajām termiņa beigām (1), Komisija saņēma pārskata pieprasījumu saskaņā ar Padomes Regulas (EK) Nr. 384/96 (2) (“pamatregula”) 11. panta 2. punktu. Komisija ir saņēmusi arī starpposma pārskata pieprasījumu saskaņā ar pamatregulas 11. panta 3. punktu attiecībā uz pasākumiem, kurus piemēro Krievijas Federācijas izcelsmes silīcija karbīda importam.

1. Pārskatu pieprasījumi

Eiropas Ķīmijas rūpniecības padome (CEFIC) (“iesniedzējs”) 2005. gada 24. februārī iesniedza pieprasījumus to ražotāju vārdā, kas pārstāv 100 % no kopējās Kopienas silīcija karbīda produkcijas.

2. Ražojums

Pārbaudāmā prece ir Ķīnas Tautas Republikas, Krievijas Federācijas un Ukrainas izcelsmes silīcija karbīds (“attiecīgais ražojums”), ko pašlaik klasificē ar KN kodu 2849 20 00. Šis KN kods ir sniegts vienīgi informācijai.

3. Spēkā esošie pasākumi

Pašlaik ir spēkā galīgais antidempinga maksājums, kas noteikts ar Komisijas Regulu (EK) Nr. 1100/2000 (3).

4. Pārskata pamatojums

4.1. Termiņa beigu pārskata pamatojums

Pieprasījuma pamatā ir tas, ka pasākumu termiņa beigšanās var izraisīt dempinga un Kopienas ražošanas nozarei nodarīto zaudējumu turpināšanos vai atkārtošanos.

(a) Krievijas Federācija un Ukraina

Apgalvojums par dempinga turpināšanos Krievijas Federācijas gadījumā ir balstīts uz salīdzinājumu starp normālo vērtību, kas noteikta, pamatojoties uz cenām iekšzemes tirgū, un attiecīgā ražojuma eksporta cenām, kad to pārdod eksportam uz Kopienu.

Ņemot vērā pamatregulas 2. panta 7. punkta noteikumus, iesniedzējs noteica normālo vērtību attiecībā uz Ukrainu, pamatojoties uz cenu attiecīgā tirgus ekonomikas valstī, kas minēta šī paziņojuma 5.1. punkta d) apakšpunktā. Apgalvojums par dempinga turpināšanos Ukrainas gadījumā ir balstīts uz salīdzinājumu starp normālo vērtību, kā tas noteikts iepriekšējā teikumā, un attiecīgā ražojuma eksporta cenām, kad to pārdod eksportam uz Kopienu.

Pamatojoties uz šo, aprēķinātās dempinga starpības ir būtiskas Krievijas Federācijai un Ukrainai.

Iesniedzējs ir iesniedzis pierādījumus tam, ka attiecīgo ražojumu no Krievijas Federācijas un Ukrainas turpināja ievest nozīmīgos daudzumos.

Tāpat ir izvirzīts apgalvojums, ka attiecīgā ievestā ražojuma apjomi un cenas, cita starpā, ir turpinājušas negatīvi ietekmēt Kopienas ražošanas nozares noteikto cenu līmeni, kas savukārt būtiski un negatīvi ir ietekmējis Kopienas ražošanas nozares vispārējo sniegumu, kā arī finanšu un nodarbinātības situāciju.

Iesniedzējs arī apgalvo, ka var turpināties zaudējumus radošs dempings. Šajā nolūkā iesniedzējs iepazīstina ar pierādījumiem par to, ka gadījumā, ja pasākumi zaudēs spēku, pašreizējais attiecīgā ražojuma importa līmenis var pieaugt sakarā ar neizmantoto jaudu Krievijas Federācijā un Ukrainā.

Turklāt iesniedzējs norāda, ka kaitējumu novēršana galvenokārt ir atkarīga no esošajiem pasākumiem un katra būtiska importa daudzuma atkārtošanās par dempinga cenām no Krievijas Federācijas un Ukrainas varētu atkārtoti nodarīt kaitējumu Kopienas ražošanas nozarei, ja pasākumi zaudēs spēku.

(b) Ķīnas Tautas Republika

Iesniedzējs apgalvo, ka var atkārtoties attiecīgā ražojuma importa dempings no Ķīnas Tautas Republikas. Ņemot vēra pamatregulas 2. panta 7. punktu, iesniedzējs noteica normālo vērtību attiecībā uz Ķīnas Tautas Republiku, pamatojoties uz cenu attiecīgā tirgus ekonomikas valstī, kas minēta paziņojuma 5.1. punkta d) apakšpunktā. Apgalvojums par dempinga atkārtošanos Ķīnas Tautas Republikas gadījumā ir balstīts uz salīdzinājumu starp normālo vērtību, kā tas noteikts iepriekšējā teikumā, un attiecīgā ražojuma eksporta cenām, kad to pārdod eksportam uz trešām valstīm, t.i., Japānu un ASV.

Pamatojoties uz šo, aprēķinātā dempinga starpība ir būtiska Ķīnas Tautas Republikai.

Iesniedzējs arī apgalvo, ka var turpināties kaitējumu nodarošs dempings. Šajā nolūkā iesniedzējs iepazīstina ar pierādījumiem par to, ka gadījumā, ja pasākumi zaudēs spēku, pašreizējais attiecīgā ražojuma importa līmenis var pieaugt sakarā ar neizmantoto jaudu un nesenajām investīcijām ražošanas jaudā Ķīnas Tautas Republikā.

Turklāt iesniedzējs norāda, ka Ķīnas Tautas Republikas izcelsmes silīcija karbīda importa izraisītā kaitējuma novēršana galvenokārt ir atkarīga no esošajiem pasākumiem un jebkura būtiska importa daudzuma atkārtošanās par dempinga cenām no Ķīnas Tautas Republikas varētu atkārtoti nodarīt kaitējumu Kopienas ražošanas nozarei, ja pasākumi zaudēs spēku.

4.2. Starpposma pārskata pamatojums

Iesniedzējs apgalvo, ka pasākuma pašreizējā forma, t.i., kvantitatīvie pasākumi attiecībā uz Krievijas Federācijas izcelsmes silīcija karbīda importu, ir nepiemērota, jo tā nenovērš dempinga kaitīgo ietekmi, un tāpēc tā ir jāpārskata.

5. Procedūra

Apspriedusies ar Padomdevēju komiteju un konstatējot, ka ir pietiekami pierādījumi, lai attaisnotu termiņa beigu pārskata un starpposma pārskata sākšanu, Komisija ar šo sāk pārskatus saskaņā ar pamatregulas 11. panta 2. un 3. punktu.

5.1. Procedūra, lai noteiktu iespējamo dempingu un kaitējumu un pasākumu veida piemērotību attiecībā uz importu no Krievijas Federācijas

Termiņa beigu pārskatā noteiks, vai pasākumu izbeigšana var vai nevar izraisīt dempinga un kaitējuma turpināšanos un atkārtošanos. Starpposma pārskatā pārbaudīs to, vai pašreizējo pasākumu veids attiecībā uz attiecīgā ražojuma importu no Krievijas Federācijas ir piemērots un vai ir nepieciešams mainīt pasākumu veidu.

(a) Pārbaude izlases veidā

Ņemot vērā šajā izmeklēšanā iesaistīto pušu ievērojamo skaitu, Komisija var lemt par pārbaudi izlases veidā saskaņā ar pamatregulas 17. pantu.

(i) Ķīnas Tautas Republikas eksportētāju/ražotāju pārbaude izlases veidā

Lai Komisija varētu lemt, vai ir nepieciešama pārbaude izlases veidā, un vajadzības gadījumā veikt atlasi, visi eksportētāji/ražotāji vai to pārstāvji tiek aicināti pieteikties Komisijā un sniegt turpmāk minēto informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, ievērojot formu, kura norādīta šā paziņojuma 7. punktā:

— nosaukums, adrese, e-pasta adrese, tālruņa, faksa un/vai teleksa numurs, kontaktpersona;

— laika posmā no 2004. gada 1. aprīļa līdz 2005. gada 31. martam eksportā uz Kopienu pārdotā attiecīgā ražojuma apgrozījums vietējā valūtā un apjoms tonnās,

— laika posmā no 2004. gada 1. aprīļa līdz 2005. gada 31. martam citām trešām valstīm pārdotā attiecīgā ražojuma apgrozījums vietējā valūtā un pārdošanas apjoms tonnās,

— uzņēmuma konkrētās darbības saistībā ar attiecīgā ražojuma ražošanu un tā ražošanas apjomu tonnās, ražošanas jauda un ieguldījumi ražošanas jaudā laika posmā no 2004. gada 1. aprīļa līdz 2005. gada 31. martam,

— visu attiecīgā ražojuma ražošanā un/vai pārdošanā (eksporta un/vai vietējā tirgus noiets) iesaistīto saistīto uzņēmumu (4) nosaukumi un precīzs darbības apraksts,

— jebkāda cita būtiska informācija, kas Komisijai palīdzētu izraudzīties pārbaudāmo paraugu,

— norāde par to, vai uzņēmums vai uzņēmumi piekrīt iekļaušanai izlasē, kas nozīmē to, ka jāaizpilda anketa un jāļauj veikt tajā norādītās informācijas pārbaudi uz vietas.

Lai iegūtu informāciju, ko Komisija uzskata par vajadzīgu eksportētāju/ražotāju atlases veikšanai, tā papildus sazināsies ar eksportētājvalsts iestādēm un jebkurām zināmām eksportētāju/ražotāju asociācijām.

(ii) Importētāju pārbaude izlases veidā

Lai Komisija varētu lemt, vai ir nepieciešama pārbaude izlases veidā, un vajadzības gadījumā veikt atlasi, visi importētāji vai to pārstāvji ar šo tiek aicināti pieteikties Komisijā un sniegt turpmāk minēto informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, ievērojot formu, kura norādīta šā paziņojuma 7. punktā:

— nosaukums, adrese, e-pasta adrese, tālruņa, faksa un/vai teleksa numurs, kontaktpersona;

— euro izteikts uzņēmuma kopējais apgrozījums laikā no 2004. gada 1. aprīļa līdz 2005. gada 31. martam,

— kopējais darbinieku skaits,

— uzņēmuma konkrētās darbības saistībā ar attiecīgo ražojumu;

— tonnās izteikts apjoms un euro izteikta vērtība importam un atkalpārdevumiem Kopienas tirgū laikā no 2004. gada 1. aprīļa līdz 2005. gada 31. martam attiecībā uz Ķīnas Tautas Republikas, Krievijas Federācijas un Ukrainas izcelsmes attiecīgo ražojumu,

— visu attiecīgā ražojuma ražošanā un/vai pārdošanā iesaistīto saistīto uzņēmumu (4) nosaukumi un precīzs darbības apraksts,

— jebkāda cita būtiska informācija, kas Komisijai palīdzētu izraudzīties pārbaudāmo paraugu;

— norāde par to, vai uzņēmums vai uzņēmumi piekrīt iekļaušanai izlasē, kas nozīmē to, ka jāaizpilda anketa un jāļauj veikt tajā norādītās informācijas pārbaudi uz vietas.

Lai iegūtu informāciju, ko Komisija uzskata par vajadzīgu, lai veiktu importētāju atlasi, tā papildus sazināsies ar zināmām importētāju asociācijām.

(iii) Galīgā atlase

Visām ieinteresētajām personām, kas vēlas iesniegt svarīgu informāciju saistībā ar atlasi, tas jādara šā paziņojuma 6. punkta b) apakšpunkta ii) daļā noteiktajā termiņā.

Komisija veiks galīgo atlasi pēc apspriedes ar attiecīgajām pusēm, kuras ir paziņojušas, ka vēlas, lai tās iekļauj pārbaudāmajā izlasē.

Izlasē iekļautajiem uzņēmumiem jāaizpilda anketas šā paziņojuma 6. punkta b) apakšpunkta iii) daļā noteiktajā termiņā un jāsadarbojas izmeklēšanā.

Ja sadarbība nav pietiekama, Komisija saskaņā ar pamatregulas 17. panta 4. punktu un 18. pantu var pamatot savus atzinumus ar tās rīcībā esošajiem faktiem. Atzinums, kura pamatā ir šie pieejamie fakti, attiecīgajai pusei var būt mazāk labvēlīgs, kā tas ir paskaidrots šā paziņojuma 8. punktā.

(b) Aptaujas anketas

Lai iegūtu informāciju, kas ir nepieciešama tās veiktajai izmeklēšanai, Komisija nosūtīs aptaujas anketas Kopienas ražošanas nozarei un ikvienai ražotāju apvienībai Kopienā, atsevišķiem eksportētājiem/ražotājiem Ķīnas Tautas Republikā, eksportētājiem/ražotājiem Krievijas Federācijā un Ukrainā, ikvienai eksportētāju/ražotāju apvienībai, atsevišķiem importētājiem un tirgotājiem, ikvienai importētāju un tirgotāju apvienībai, kas ir minēta pieprasījumā vai kas ir piedalījusies izmeklēšanā, kuras rezultātā tika pieņemti pašreiz izskatāmie pasākumi, kā arī attiecīgo eksportētājvalstu iestādēm.

(c) Informācijas vākšana un uzklausīšanas organizēšana

Ar šo visas ieinteresētās puses tiek aicinātas darīt zināmu savu viedokli, iesniegt informāciju, kas nav iekļauta anketās, un apstiprinošus pierādījumus. Šī informācija un apstiprinošie pierādījumi jāiesniedz Komisijai šā paziņojuma 6. punkta a) apakšpunkta ii) daļā paredzētajā termiņā.

Turklāt Komisija var uzklausīt ieinteresētās puses, ja tās iesniedz pieprasījumu, kurā norādīts, ka pastāv īpaši iemesli to uzklausīšanai. Šāds pieprasījums ir jāiesniedz šā paziņojuma 6. punkta a) apakšpunkta iii) daļā paredzētajā termiņā.

(d) Tirgus ekonomikas valsts izvēle

Iepriekšējā izmeklēšanā Brazīlija tika izmantota kā atbilstoša tirgus ekonomikas valsts, lai noteiktu normālo vērtību attiecībā uz Ķīnas Tautas Republiku un Ukrainu. Komisija paredz atkal izmantot Brazīliju šim nolūkam. Ar šo ieinteresētās puses tiek aicinātas šā paziņojuma 6. punkta c) apakšpunktā noteiktajā termiņā paust savus apsvērumus par šīs valsts atbilstību.

5.2. Kopienas interešu novērtējuma procedūra

Saskaņā ar pamatregulas 21. pantu un gadījumā, ja tiks apstiprināta dempinga un kaitējuma turpināšanās un atkārtošanās iespējamība, tiks noteikts, vai antidempinga pasākumu saglabāšana vai atcelšana nav pret Kopienas interesēm. Šajā nolūkā Kopienas ražošanas nozare, importētāji un tirgotāji, to pārstāvības apvienības, reprezentatīvie lietotāji un reprezentatīvo patērētāju organizācijas šā paziņojuma 6. punkta a) apakšpunkta ii) daļā noteiktajā termiņā var informēt par sevi un iesniegt informāciju Komisijai, ja tie pierāda, ka viņu darbība un attiecīgais ražojums ir objektīvi saistīti. Puses, kas rīkojušās atbilstīgi iepriekšējam teikumam, var pieprasīt noklausīšanos šā paziņojuma 6. punkta a) apakšpunkta iii) daļā noteiktajā termiņā, norādot konkrētus iemeslus, kādēļ tās jānoklausās. Jānorāda, ka saskaņā ar 21. pantu jebkura iesniegtā informācija tiks ņemta vērā tikai tad, ja, to iesniedzot, tā būs pamatota ar faktiem.

6 Termiņi

(a) Vispārēji termiņi

(i) Termiņš, kurā puses var pieprasīt anketas

Visām ieinteresētajām pusēm, kas nepiedalījās izmeklēšanā, kuras rezultātā tika apstiprināti pašreiz pārskatāmie pasākumi, ir pienākums pieprasīt anketu pēc iespējas ātrāk, bet ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

(ii) Termiņš, kurā puses var informēt par sevi, iesniegt aizpildītās anketas un cita veida informāciju

Lai izmeklēšanā ņemtu vērā sniegto informāciju, visām ieinteresētajām pusēm jāsazinās ar Komisiju, lai informētu par sevi, jādara zināms savs viedoklis un jāiesniedz aizpildītas anketas vai jebkura cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Uzmanība tiek pievērsta faktam, ka vairākuma pamatregulā noteikto procesuālo tiesību īstenošana ir atkarīga no tā, vai attiecīgā puse piesakās iepriekš minētajā termiņā.

Izlasē iekļautajiem uzņēmumiem jāiesniedz aizpildītas anketas šā paziņojuma 6. punkta b) apakšpunkta iii) daļā noteiktajā termiņā.

(iii) Noklausīšanās

Visas ieinteresētās puses var arī pieteikties, lai tās uzklausītu Komisija, tajā pašā 40 dienu termiņā.

(b) Īpašs termiņš pārbaudei izlases veidā

(i) 5.1. punkta a) apakšpunkta i) daļā un 5.1. punkta a) apakšpunkta ii) daļā precizētā informācija attiecībā uz izlasi jāiesniedz Komisijai 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisija plāno apspriesties ar attiecīgajām pusēm, kuras apliecinājušas vēlmi tikt iekļautām galīgajā izlasē 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(ii) Visa cita informācija, kas attiecas uz parauga izvēli, kā norādīts 5.1. punkta a) apakšpunkta iii) daļā, jāiesniedz Komisijai 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(iii) Izlasē iekļauto pušu aizpildītās anketas jāiesniedz Komisijai 37 dienu laikā pēc tam, kad ir paziņots par to iekļaušanu izlasē.

(c) Īpašs termiņš tirgus ekonomikas valsts izvēlei

Puses, kuras piedalījās izmeklēšanā, var izteikt apsvērumus par Brazīlijas atbilstību, kuru, kā minēts šā paziņojuma 5.1. punkta d) apakšpunktā, tiek plānots izmantot par tirgus ekonomikas valsti, lai noteiktu normālo vērtību attiecībā uz Ķīnas Tautas Republiku un Ukrainu. Šie apsvērumi jāiesniedz Komisijai 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

7. Rakstiski dokumenti, aizpildītas anketas un sarakste

Visiem ieinteresēto pušu iesniegumiem un pieprasījumiem jābūt rakstveidā (tie nedrīkst būt elektroniskā veidā, ja vien nav norādīts citādi), norādot ieinteresētās puses nosaukumu, adresi, e-pasta adresi, tālruņa, faksa un/vai teleksa numuru. Visi rakstiskie iesniegumi, tostarp šajā paziņojumā pieprasītā informācija, aizpildītās anketas un sarakste, ko konfidenciāli sniegušas ieinteresētās puses, tiks apzīmēta kā informācija “ierobežotai lietošanai” (5), un saskaņā ar pamatregulas 19. panta 2. punktu tai būs pievienota nekonfidenciāla versija ar norādi “IZSKATĪŠANAI IEINTERESĒTAJĀM PUSĒM”.

Komisijas adrese sarakstei:

European Commission Directorate General for Trade Directorate B Birojs: J-79 5/16 B-1049 Brussels Fakss: (32-2) 295 65 05

8. Nevēlēšanās sadarboties

Ja kāda no ieinteresētajām pusēm atsakās nodrošināt pieeju nepieciešamajai informācijai vai nesniedz to noteiktajā termiņā, vai arī būtiski kavē izmeklēšanu, saskaņā ar pamatregulas 18. pantu apstiprinošu vai noliedzošu pagaidu vai galīgo atzinumu var izdarīt, pamatojoties uz pieejamajiem faktiem.

Ja konstatē, ka kāda no ieinteresētajām pusēm ir sniegusi nepatiesu vai maldinošu informāciju, to neņem vērā un izmanto pieejamos faktus. Ja kāda no ieinteresētajām pusēm nesadarbojas vai sadarbojas tikai daļēji un līdz ar to atzinumi saskaņā ar pamatregulas 18. pantu pamatoti uz pieejamajiem faktiem, šai pusei rezultāts var būt mazāk labvēlīgs, nekā tad, ja tā būtu sadarbojusies.

9. Termiņa beigu pārskata grafiks un starpposma pārskata izmeklēšanas

Atbilstoši pamatregulas 11. panta 5. punktam termiņa beigu pārskats un starpposma pārskata izmeklēšanas tiks pabeigtas 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV C 254, 14.10.2004., 3. lpp.

(2) OV L 56, 6.3.1996., 1. lpp. Jaunākie grozījumi regulā izdarīti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(3) OV L 125, 26.5.2000., 3. lpp. Jaunākie grozījumi regulā izdarīti ar Regulu (EK) Nr. 991/2004 (OV L 182, 19.5.2004., 18. lpp.).

(4) Attiecībā uz to, kas ir saistīti uzņēmumi, skatīt 143. pantu Komisijas Regulā (EEK) Nr. 2454/93 par Kopienas muitas kodeksa īstenošanu (OV L 253, 11.10.1993., 1. lpp.).

(5) Tas nozīmē, ka dokuments paredzēts tikai iekšējai lietošanai. Tas tiek aizsargāts saskaņā ar Eiropas Parlamenta un Padomes Regulas (EK) Nr. 1049/2001 4. pantu (OV L 145, 31.5.2001., 43. lpp.). Tas ir konfidenciāls dokuments saskaņā ar 19. pantu Padomes Regulā (EK) Nr. 384/96 (OV L 56, 6.3.1996., 1. lpp.) un 6. pantu PTO Nolīgumā par GATT 1994 VI panta īstenošanu (Antidempinga nolīgums).